יצחק קלזון

יצחק קֶלזון (8 בספטמבר 1939 – 17 בפברואר 2025) היה פיזיקאי גרעין, חוקר סרטן ויזם ישראלי, שכיהן כפרופסור בבית הספר לפיזיקה ואסטרונומיה באוניברסיטת תל אביב וכראש בית הספר. הוא מפתחה של טכנולוגיית alpha DaRT  להרס גידולים סרטניים באמצעים רדיואקטיביים ומייסד משותף של חברת הרדיותרפיה אלפא טאו מדיקל.

 ביוגרפיה 
יצחק קלזון נולד בשכונת כרם אברהם בירושלים, בנם היחיד של יעקב ומלכה קלזון (לבית רובין). אביו היה פועל כבישים ואמו עקרת בית, והם עלו לארץ בשנות ה-30 של המאה ה-20 מפולין ומרוסיה. כילד התחנך בגן הילדים לצד עמוס עוז. אמו נפטרה מסרטן כשהיה בן 13.

קלזון למד לתואר שני בפיזיקה באוניברסיטה העברית בירושלים, ואת עבודת המוסמך עשה במכון ויצמן למדע בהנחיית פרופ' גדעון יקותיאלי.יקותיאלי השתייך לסגל מכון ויצמן, אך באותן שנים המוסד המעניק היה האוניברסיטה העברית. לאחר מכן המשיך ללימודי תואר שלישי באוניברסיטה העברית בהנחייתו של פרופ' קרל לוינסון. עבודת הדוקטורט שלו, שהוגשה ב-1963, נשאה את הכותרת "חישוב תכונות גרעינים מעוותים בקליפה s-d". קלזון שימש כשנתיים כעמית מחקר במכון ויצמן וב-1965 מונה למרצה בכיר באוניברסיטת ייל. שנה אחר כך הועלה לדרגת פרופסור חבר וב-1968 שב לישראל והצטרף לסגל אוניברסיטת תל אביב. ב-1970 הועלה לדרגת פרופסור מן המניין.

בשנים 1982–1986 כיהן כראש בית הספר לפיזיקה ואסטרונומיה. ב-2004 יצא לגמלאות אך המשיך לעסוק במחקר פעיל. לאורך השנים שימש כחוקר אורח במעבדה הלאומית לורנס ליברמור ובמעבדה הלאומית ברוקהייבן, באוניברסיטת ויסקונסין ובמוסדות נוספים.

ב-1980 כיהן קלזון כחבר בוועדת פרס ישראל לפיזיקה וב-2021 כחבר בוועדת פרס ביטחון ישראל. הוא כיהן גם כיו"ר הוועד המנהל של מכון אריקה לנדאו וב-2020 נבחר לרשימת "80 מעל 80".

 מחקר 
ממוזער|גן הילדים ברחוב צפניה, כרם אברהם, 1945. יצחק קלזון ראשון משמאל בשורה העליונה, אבישי מרגלית שלישי משמאל בשורה זו, ועמוס עוז שני מימין בשורה האמצעית|302x302 פיקסלים
לאורך מרבית שנות פועלו המחקרי היה קלזון פיזיקאי עיוני, ובהמשך פעל גם בפיזיקה ניסיונית. תחומי מחקרו כללו חקירת משטחים באמצעות תופעות גרעיניות, מדידת עובי ואפיון שכבות דקות באמצעות איבוד אנרגיה של חלקיקי אלפא, וחישובי דינמיקה מולקולרית עבור מערכות מתכתיות ועבור מערכות מורכבות של מתכת-תחמוצת.

בעשור הראשון של המאה ה-21, קלזון יחד עם עמיתו חוקר הסרטן פרופ' יונה קיסרי, תלמידיהם ד"ר ליאור ארזי וד"ר תומר קוקס (לימים חברי סגל באוניברסיטת בן-גוריון בנגב), וכן ד"ר מיכאל שמידט, פיתחו שיטת טיפול למחלת הסרטן באמצעות מחטים רדיואקטיביות ובשילוב הגברת הפעילות של המערכת החיסונית. הטיפול, הידוע בשם Diffusing alpha emitter Radiation Therapy  (alpha DaRT), מבוסס על מחטים טעונות ברדיום-224. מחטים אלו מוחדרות לתוך הגידולים ומשחררות אטומים קצרי חיים הפולטים חלקיקי אלפא. אטומים אלו מתפזרים בגידול ומרססים אותו בקרינת אלפא הרסנית ביותר. הטיפול ניתן בשילוב עם מגבירי פעילות של המערכת החיסונית.

הטיפול מתייחד בכך שהוא משתמש בקרינת אלפא והוא היחיד מסוגו בעולם לטיפול בגידולים מוצקים. טיפול זה לא רק פוגע בגידול הסרטני הראשוני אלא גורם גם להפעלת מערכת החיסון המשמידה תאים גרורתיים שמתפשטים בגוף, הגורמים למותם של 85% מחולי הסרטן. הטיפול הוכרז כפורץ דרך על ידי ה-FDA. קלזון וקיסרי, יחד עם עוזי סופר ואמנון גת, הקימו חברה בשם אלפא טאו מדיקל, המפיצה את הטיפול ברחבי העולם. קיסרי משמש כמדען הראשי של חברה, וקלזון שימש כפיזיקאי הראשי בחברה. בישראל ובעולם טופלו חולים עם גידולים בעור, בראש ובצוואר. נרפאו חולים שלא ניתן היה לטפל בהם באמצעים אחרים, בעיקר חולים זקנים. הטיפול ניתן כיום במסגרת ניסויים קליניים לחולים בישראל, ארצות הברית, רוסיה, יפן, איטליה וצרפת, ועתיד להתרחב למדינות נוספות.

עם תלמידיו של קלזון נמנים פרופ' כריס קוויג מפרמילאב ופרופ' רועי קישוני מהטכניון.

 חיים אישיים 
קלזון היה נשוי לעילית ואב לבן ובת. בהמשך היה בן זוגה של חנה ברנדט. התגורר בתל אביב.

קלזון נפטר בפברואר 2025 בגיל 85, ונטמן בבית העלמין ירקון.

קישורים חיצוניים
 יצחק קלזון, באתר של אוניברסיטת תל אביב 

 הערות שוליים 

קטגוריה:פיזיקאים ישראלים
קטגוריה:חוקרי סרטן ישראלים
קטגוריה:יזמים ישראלים
קטגוריה:מייסדי חברות טכנולוגיה ישראלים
קטגוריה:בוגרי האוניברסיטה העברית בירושלים
קטגוריה:בעלי תואר דוקטור ממכון ויצמן למדע
קטגוריה:כרם אברהם: אישים
קטגוריה:רמת אביב: אישים
קטגוריה:סגל אוניברסיטת תל אביב: פיזיקה ואסטרונומיה
קטגוריה:ישראלים שנולדו ב-1939
קטגוריה:ישראלים שנפטרו ב-2025